Kommissionens forordning (EF) nr. 800/2002

af 14. maj 2002

om ændring af forordning (EØF) nr. 1686/72 om gennemførelse af visse regler om støtte inden for frøsektoren, for så vidt angår stabiliseringsmekanismen

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2358/71 af 26. oktober 1971 om den fælles markedsordning for frø(1), senest ændret ved forordning (EF) nr. 154/2002(2), særlig artikel 3, stk. 4a, og

ud fra følgende betragtninger:

(1) Ved forordning (EØF) nr. 2358/71 er der indført en stabiliseringsmekanisme for andet frø end ris til udsæd, der omfatter fastsættelse af en maksimal mængde, hvortil der kan ydes støtte, regler for fordeling af denne maksimale mængde mellem medlemsstaterne og for støttenedsættelse i tilfælde af, at den maksimale mængde overskrides.

(2) Den maksimale mængde af andet frø end ris til udsæd, hvortil der kan ydes støtte i EF, bør fastlægges, ligesom mængderne pr. medlemsstat. Den maksimale mængde for hver medlemsstat er lig med det repræsentative gennemsnit af de høstmængder, der er beregnet for den referenceperiode, der er fastsat i forordning (EØF) nr. 2358/71. De beregnede mængder er dem, som Kommissionen er blevet underrettet om i henhold til punkt 6 i bilaget til Kommissionens forordning (EØF) nr. 3083/73 af 14. november 1973 om oplysninger, der er nødvendige for gennemførelsen af Rådets forordning (EØF) nr. 2358/71 om den fælles markedsordning for frø(3), senest ændret ved forordning (EØF) nr. 1679/92(4).

(3) Der ydes forskellige støttebeløb for de forskellige arter af frø. For at gøre dem økonomisk sammenlignelige bør der for hver art fastsættes en ækvivalenskoefficient på basis af forholdet mellem støttebeløbet for hver art og det gennemsnitlige støttebeløb. Det gennemsnitlige støttebeløb fastsættes på basis af de udgifter, der teoretisk set opstår i forbindelse med de mængder frø, som udgør den maksimale garantimængde. Den maksimale mængde for EF og de nationale mængder angives i ækvivalente mængder.

(4) For at stabiliseringsmekanismen kan fungere tilfredsstillende, bør der fastsættes en frist for medlemsstaternes fremsendelse til Kommissionen af oplysningerne om de mængder frø, hvortil der ansøges om støtte, med henblik på beregningen af de nedsættelseskoefficienter, som eventuelt skal anvendes i de enkelte medlemsstater.

(5) I de medlemsstater, som har overskredet den tildelte nationale mængde, kan støtten først udbetales, når Kommissionen har fastsat de nedsættelseskoefficienter, som eventuelt skal anvendes i de pågældende medlemsstater. Der bør derfor fastsættes en frist for fastsættelsen af disse koefficienter

(6) For at sikre, at stabiliseringsmekanismen kun anvendes i det omfang, den maksimale mængde for EF overskrides, og for at undgå ethvert incitament til overproduktion, bør mængder, som eventuelt ikke er blevet udnyttet af bestemte medlemsstater, først fordeles mellem de medlemsstater, der har overskredet deres nationale mængde, i forhold til disses nationale mængde, og derefter bør koefficienterne for nedsættelse af støtten i hver berørt medlemsstat beregnes i forhold til, hvor meget den nationale mængde er overskredet.

(7) Kommissionen fastsætter nedsættelseskoefficienterne for hver berørt medlemsstat. Følgelig bør det fastlægges, hvilken metode medlemsstaterne skal anvende til beregning af støtten for de enkelte arter.

(8) For at medlemsstaterne skal kunne tage hensyn til deres egen særlige produktionsstruktur, specielt små produktionskæder, bør de have mulighed for at fordele deres nationale mængde på familier eller arter af frø.

(9) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Frø -

UDSTEDT FØLGENDE FORORDNING:

Artikel 1

I Kommissionens forordning (EØF) nr. 1686/72(5) foretages følgende ændringer:

1) Artikel 3 affattes således: "Artikel 3

1. Fra den 1. juli 2002 er der for andet frø end ris til udsæd fastsat en maksimal mængde på 305754 t, hvortil der kan ydes støtte i EF, og denne mængde fordeles mellem medlemsstaterne som følger:

>TABELPOSITION>

Disse mængder angives i ækvivalente mængder efter bestemmelserne i stk. 2.

2. De mængder, hvortil der er ansøgt om støtte, omregnes til ækvivalente mængder ved at multiplicere mængden af den enkelte art med den tilhørende ækvivalenskoefficient, som er anført i bilaget til denne forordning.

3. Støtten ydes frøformereren efter ansøgning, som skal indgives efter høsten og før den dato, der er fastsat af den pågældende medlemsstat for hver art eller sortsgruppe.

4. Medmindre andet følger af stk. 5, udbetaler medlemsstaten støttebeløbet til frøformereren inden to måneder efter indgivelsen af ansøgningen og senest den 31. juli i det år, der følger efter høståret.

Producentmedlemsstaterne underretter senest den 15. august i det år, der følger efter høståret, Kommissionen om de mængder, hvortil der er ansøgt om støtte.

5. Hvis det i overensstemmelse med artikel 3, stk. 4a, fjerde afsnit, i forordning (EØF) nr. 2358/71 konstateres, at den maksimale mængde er overskredet for en bestemt høst, fastsætter Kommissionen, forudsat at den har modtaget de i stk. 4, andet afsnit, omhandlede oplysninger, senest den 30. september de koefficienter for nedsættelse af støtten, som skal anvendes i hver berørt medlemsstat for det produktionsår, der følger efter det år, hvor overskridelsen er sket.

Støttenedsættelseskoefficienterne fastsættes i forhold til overskridelsen af den nationale mængde, som er fastsat i stk. 1.

Hvis Kommissionen konstaterer, at en medlemsstat ikke fuldt ud har udnyttet den nationale mængde, der er fastsat i stk. 1, fordeles den uudnyttede nationale mængde for samme produktionsår mellem de medlemsstater, der har overskredet deres nationale mængde. Kommissionen fordeler denne mængde i forhold til de pågældende medlemsstaters nationale mængde.

6. Medlemsstaten beregner den nedsatte støtte for hver art ved at multiplicere støttebeløbet med den nedsættelseskoefficient, der følger af anvendelsen af stk. 5.

7. På nationalt niveau kan medlemsstaterne inden produktionsårets begyndelse fastlægge en produktionsprofil ved at fordele deres nationale mængde mellem de forskellige frøarter og/eller familier af frøarter.

Medlemsstater, der ønsker at udnytte muligheden i første afsnit, underretter i god tid Kommissionen herom og om, hvilke foranstaltninger der er planlagt på nationalt niveau. Disse foranstaltninger skal være konsistente med bestemmelserne i artikel 3, stk. 4a, i forordning (EØF) nr. 2358/71 og med bestemmelserne i stk. 5 og 6, specielt hvad angår de budgetmæssige virkninger af støtteudbetalingen."

2) Bilaget til denne forordning indsættes som bilag I.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. maj 2002.

På Kommissionens vegne

Franz Fischler

Medlem af Kommissionen

(1) EFT L 246 af 5.11.1971, s. 1.

(2) EFT L 25 af 29.1.2002, s. 18.

(3) EFT L 314 af 15.11.1973, s. 20.

(4) EFT L 176 af 30.6.1992, s. 17.

(5) EFT L 177 af 4.8.1972, s. 26.

BILAG

"BILAG I

>TABELPOSITION>"